Subject: Sotsiaalministeeriumi tagasiside Euroopa ärikukru loomise kohta (vastus 28.11.2025 kirjale 21-1/25/9638-1)
From: "Eha Lannes - SOM" <[email-masked]>
To: "Justiits- ja Digiministeerium" <[email-masked]>
Date: Mon, 15 Dec 2025 17:15:35 +0200

Tere

Saadan Sotsiaalministeeriumi seisukohad EL ärikukru (EBW) määruse
ettepaneku kohta.

Sotsiaalministeerium toetab määruse üldist eesmärki vähendada ettevõtjate
halduskoormust, parandada piiriülest andmevahetust ning ühtlustada
digitaalset suhtlust ettevõtjate ja avaliku sektori vahel. Positiivsena
näeme lähenemist, mis tugineb olemasolevatele Euroopa Liidu
digitaristutele ja standarditele ning aitab vältida dubleerivate või
paralleelsete lahenduste tekkimist.

Peame oluliseks, et määruse rakenduslikud nõuded oleksid selgelt
määratletud ja liikmesriikide jaoks ühtmoodi tõlgendatavad. See on
vajalik, et tagada ühtne ja koordineeritud rakendamine, vältida erinevaid
riigipõhiseid tõlgendusi ning võimaldada olemasolevate riiklike
digilahenduste sujuvat integreerimist.

Sotsiaalministeerium näeb Business Wallet rakendamisel eelistatud
lahendusena tsentraalset riiklikku integratsioonimudelit, mis võimaldab
koondada Walletiga seotud tehnilised ja turbelised funktsioonid ühtsesse
teenusesse. Selline lähenemine vähendab vajadust üksikute teenuste
eraldiseisvaks arendamiseks, aitab vältida dubleerimist ja tehnilist
killustatust, toetab kulutõhusust ning tagab ühtse ja hallatava
rakendamise kogu avalikus sektoris.

Määruse rakendamine eeldab mitmete olemasolevate riiklike ja valdkondlike
digiteenuste edasiarendamist, eeskätt juriidiliste isikute piiriülese
autentimise, esindusõiguse ja volituste digitaalse kontrolli ning
masinloetavate tõendite vastuvõtmise osas. Tervise- ja
sotsiaalkaitsevaldkonnas puudutab see eelkõige ettevõtjate ja
teenuseosutajate suhtlust avaliku sektoriga ning vastavate e-teenuste
ligipääsu- ja menetlusprotsesse.

Samuti soovime tähelepanu pöörata vajadusele hinnata rakendamisega seotud
kulusid ja ressursivajadust, sealhulgas arendus-, haldus- ja
hoolduskulusid, et liikmesriikidel oleks realistlik võimekus muudatused
ellu viia ning tagada lahenduse pikaajaline jätkusuutlikkus. Peame
oluliseks, et üleminek uuele lahendusele toimuks etapiviisiliselt ning
arvestaks eri liikmesriikide halduslikku ja tehnilist valmisolekut.
Paindlik üleminekumudel aitaks tagada olemasolevate teenuste järjepideva
toimimise ning vähendada rakendamisega seotud riske.

Sotsiaalministeeriumi seisukohad on koostatud koostöös TEHIKuga.

Tervitustega

Eha Lannes

Nõunik

Euroopa Liidu ja väliskoostöö osakond

Sotsiaalministeerium

[email-masked] <mailto:[email-masked]>